钦定古今图书集成/历象汇编/乾象典/第006卷 > 《渔樵问答》宋·邵雍
## 钦定古今图书集成/历象汇编/乾象典/第006卷 > 《渔樵问答》宋·邵雍

樵者问渔者曰：“天何依？”曰：“依乎地。”“地何附？”曰：“附乎天。”
曰：“然则天地何依何附？”曰：“自相依附。天依形，地附气，
其形也有涯，其气也无涯。有无之相生，形气之相息，
终则有始，终始之间，共天地之所存乎！天以用为本，
以体为末；地以体为本，以用为末。利用出入之谓神，
名体有无之谓圣。唯神与圣，能参乎天地者也。小人
则日用而不知，故有害生实丧之患也。夫名也者，实
之客也，利也者，害之主也。名生于不足，利丧于有馀，
害生于有馀，实丧于不足，此理之常也。养身必以利，
贪夫则以身徇利，故有害生焉；立身必以名，众人则
以身徇名，故有实丧焉。”窃人之财谓之盗，其始取之
也，唯恐其不多也；及其败露也，唯恐“其多矣。”夫贿之
与赃，一物也，而两名者，利与害故也。窃人之美谓之
徼，其始取之也，唯恐其不多也，及其败露也，唯恐其
多矣。夫誉与毁，一事也；而两名者，名与实故也。凡言
朝者，萃名之所也；市者，聚利之地也。能以不争处乎
其间，虽一日九迁，一货十倍，何害生实丧之有耶？是
知争也者，取利之端也；让也者，趋名之木也。利至则
害生，名兴则实丧。利至名兴而无害生实丧之患，唯
有德者能之。天依地，地附天，岂相远哉？